Diari Oficial de la Generalitat Valenciana


Sumari del DOGV 5264, del 23-05-2006 (2006/5702)

ORDE de 8 de maig de 2006, de la Conselleria d'Agricultura, Pesca i Alimentació, per la qual es convoquen quatre beques per a postgraduats per a la realització de projectes d'investigació en la Direcció General d'Investigació, Desenrotllament i Innovació Agropecuària.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5264

Data del DOGV
:   23-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5702


Data del document
:   08-05-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * veterinari
    * agronomia
    * ajuda pública
    * enginyer
    * suport econòmic
    * assignació per estudis

ORDE de 8 de maig de 2006, de la Conselleria d'Agricultura, Pesca i Alimentació, per la qual es convoquen quatre beques per a postgraduats per a la realització de projectes d'investigació en la Direcció General d'Investigació, Desenrotllament i Innovació Agropecuària. [2006/X5702]  
Els pressuposts de la Generalitat Valenciana per a l'any 2006 preveuen la concessió de beques per a la realització de projectes d'investigació relatius al sector agrari de la Comunitat Valenciana.  
Per això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià, i vists la Llei 38/2003, General de Subvencions, el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, l'article 4.1 del Decret 108/92, de 6 de juliol, del Govern Valencià, pel qual es regula la concessió de beques, i el que s'establix en el Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 149/2005, de 21 d'octubre, del Consell,  
ORDENE  
Apartat primer  
Esta orde té com a objecte convocar un concurs públic per a la concessió de quatre beques per a la realització de projectes d'investigació relatius al sector ramader de la Comunitat Valenciana i aprovar les bases per què es regix la present convocatòria, incloses en l'annex.  
Apartat segon  
La dotació econòmica de les beques se sufragarà a càrrec del capítol IV, línia T4726000, del programa 714.80 dels pressuposts de la Generalitat Valenciana per a l'any 2006. Esta línia es finança a càrrec del Fons Social Europeu.  
Apartat tercer  
S'autoritza el director general d'Investigació, Desenrotllament i Innovació Agropecuària perquè, en l'àmbit de les seues competències, prenga les mesures necessàries per al desplegament i l'aplicació de l'orde.  
Apartat quart  
Contra esta resolució, que posa fi a la via administrativa, es pot interposar, potestativament, un recurs de reposició davant del mateix òrgan que va dictar l'acte, en el termini d'un mes comptador des de l'endemà de la publicació (articles 116 i 117 de la Llei 30/1992), o un recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació (articles 10 i 46 de la Llei de Jurisdicció Contenciosa Administrativa).  
València, 8 de maig de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX  
Bases  
Primera. Objecte  
Les beques tenen com a objecte la formació de postgraduats per a la realització de projectes d'investigació relatius al sector ramader de la Comunitat Valenciana, en les condicions establides en la base onzena de l'annex.  
Segona. Nombre, classes de beques i titulació exigida  
Les beques són un total de quatre, distribuïdes en les classes següents:  
Classe A. Epidemiologia veterinària. Destinada a llicenciats en Veterinària. Els estudis i investigacions d'esta beca versaran sobre els aspectes següents: sistemes d'informació i vigilància de malalties animals; aplicació a les malalties limitadores del comerç i d'interés en salut pública; desenvolupament i implantació a la Comunitat Valenciana.   
Classe B. Reproducció porcina. Destinada a llicenciats en Veterinària. Els estudis i investigacions d'esta beca versaran sobre els aspectes següents: inseminació artificial; tècniques de crioconservació d'espermatozoides i la seua funcionalitat in vitro i in vivo.  
Classe C. Marcadors moleculars en producció animal. Destinada a llicenciats en Veterinària i enginyers agrònoms, branca ramadera. Els estudis i investigacions d'esta beca versaran sobre els aspectes següents: l'aplicació de tècniques de marcadors moleculars a la conservació de races autòctones i a la traçabilitat d'animals i productes d'origen animal.  
Classe D: Gestió de purins i fems. Destinada a enginyers agrònoms, branca ramadera. Els estudis i investigacions d'esta beca versaran sobre els aspectes següents: manteniment d'un catàleg de tecnologies de tractament de purins i fems; assaigs de les tecnologies disponibles, sistemes de gestió en comú, per a la seua avaluació tècnica i econòmica i el disseny d'un mapa de gestió de residus.  
Tercera. Dotació, pagament de les beques i duració  
Les quatre beques estan dotades cada una amb 1.150 euros bruts mensuals, i el seu import total és de 55.200 euros anuals, per a la qual cosa es disposa, segons el pressupost de la Generalitat Valenciana per a l'any 2006, d'un crèdit màxim de 32.200 euros, tenint en compte que la incorporació dels becaris no es realitzarà abans de l'1 de juny de 2006.  
L'import de les beques s'abonarà mensualment, amb la certificació prèvia del cap del Servici de Tecnologia Ramadera que justifique l'avanç dels treballs per a la consecució de l'objectiu final.  
El període de gaudi serà de 36 mesos consecutius. Este període podrà prorrogar-se, en cas de ser necessari per a l'acabament del projecte d'investigació, per un màxim de 3 mesos. El pagament dels mesos corresponents als exercicis pressupostaris 2007, 2008 i 2009 quedarà condicionat al fet que hi haja consignació econòmica per a este concepte en estos exercicis.  
Quarta. Requisits  
Per optar a estes beques caldrà:  
. Ser espanyol o tindre la nacionalitat d'un dels estats de la Unió Europea.  
. Estar en possessió del títol de llicenciat en Veterinària o enginyer agrònom, branca ramadera, i haver-lo obtingut amb posterioritat al curs acadèmic 2001/2002.  
Els títols obtinguts a l'estranger hauran de ser convalidats i hauran d'acreditar-se dins del termini de presentació de sol·licituds.  
Quinta. Formalització de les sol·licituds i termini de presentació  
Les sol·licituds, emplenades segons el model adjunt, es dirigiran al director general d'Investigació, Desenrotllament i Innovació Agropecuària, s'hi farà constar la beca o les beques a què s'opte, es numeraran per orde de preferència en cas que en siguen més d'una i es posarà l'indicatiu davant la casella que, en la sol·licitud, expresse la classe de beca. Es presentaran al Registre General d'esta conselleria situat al carrer d'Amadeu de Savoia, núm. 2, 46982 València, o es tramitaran per mitjà de qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La presentació de la sol·licitud per part del beneficiari comportarà l'autorització a l'òrgan gestor per demanar els certificats de trobar-se al corrent en les obligacions fiscals (Agència Tributària i Generalitat Valenciana), i davant de la Seguretat Social.  
El termini de presentació de les sol·licituds serà de trenta dies naturals comptadors des de l'endemà de la publicació de la present orde en el Diari Oficial de la Generalitat Valenciana.  
Sexta. Condicions i mèrits preferents  
Amb la sol·licitud, s'adjuntarà el currículum del sol·licitant i tota classe de mèrits professionals, que hauran de ser acreditats per mitjà de compulsa en el moment de presentació de sol·licituds.  
El currículum es valorarà d'acord amb el barem següent:  
. Expedient acadèmic general: fins a 4 punts.  
. Nombre d'assignatures de l'expedient acadèmic relacionades amb el tema de la beca i qualificacions obtingudes: fins a 3 punts.  
. Coneixement d'idiomes relacionats amb la literatura científica del tema de la beca, valorat per certificat acadèmic o per estades a països on esta llengua siga idioma oficial: fins a 2 punts.  
. Experiència professional relacionada amb l'àrea de formació de la beca: fins a 2 punts.  
. Idioma valencià: fins a 1,5 punts.  
Sèptima. Selecció  
Per a l'examen de beques es constituirà una comissió avaluadora que estarà formada per:  
President: Eduardo Primo Millo, director general d'Investigació, Desenrotllament i Innovació Agropecuària.  
Secretari: Gonzalo Martín Rubianes (veterinari d'inspecció pecuària de l'OCAPA de Foios).  
Vocals:  
Cristóbal Torres Ródenas (veterinari de la Conselleria d'Agricultura, Pesca i Alimentació).  
Ernesto Gómez Blasco (col·laborador científic adjunt, IVIA).  
M. Pilar Viudes de Castro (col·laboradora científica adjunta, IVIA).  
Suplents:  
President: Francisco Beltrán Andreu (cap del Servici de Tecnologia Ramadera).  
Secretari: Alfredo Gala Vela (veterinari d'inspecció pecuària de l'OCAPA de Llíria).  
Vocals:   
Ana Pastor Roder (veterinària d'inspecció pecuària).  
Eva Mocé Cervera (col·laboradora científica adjunta, IVIA).  
Mario Soriano González (veterinari d'inspecció pecuària de l'OCAPA de Sogorb).  
La comissió avaluadora elaborarà la seua proposta en el termini d'un mes, comptador a partir de l'endemà de la finalització del termini de presentació de sol·licituds.   
Octava. Procés de selecció  
1. La comissió a què fa referència l'article anterior avaluarà els mèrits aportats per cada sol·licitant i prendrà en consideració únicament aquells que estiguen acreditats documentalment.  
2. Els candidats que obtinguen 6 punts o més en la fase anterior seran convocats per a la realització d'una entrevista sobre coneixements generals en la matèria d'especialitat de la beca per la qual opten, la data de realització de la qual es farà pública per mitjà d'un anunci en el tauler de la Conselleria d'Agricultura, Pesca i Alimentació (Amadeu de Savoia, 2, 46983 València), a la planta baixa, a partir del desé dia natural de la finalització del termini de presentació de sol·licituds. També es podrà rebre informació telefònica sobre això en el Servici de Tecnologia Ramadera (tel. 42 251 72 14). L'entrevista es valorarà amb un màxim de 4 punts.  
Sumats els punts obtinguts en la fase primera i segona, se seleccionaran els candidats per orde de puntuació i s'exposarà la llista en el tauler esmentat durant 10 dies per a la fase d'al·legacions.  
Novena. Concessió  
Les beques seran adjudicades per mitjà de resolució del conseller d'Agricultura, Pesca i Alimentació a la vista de la proposta de la comissió avaluadora, en el termini màxim de dos mesos a partir de l'endemà de la finalització del termini de presentació de sol·licituds. La falta de resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.  
La resolució de concessió serà publicada en el Diari Oficial de la Generalitat Valenciana.  
Es consideraran denegades les sol·licituds que no figuren en la relació publicada.  
Deu. Drets, obligacions i incidències dels becaris  
Les beques són incompatibles amb altres beques o activitats laborals per a la mateixa activitat, o semblant, o que impedisquen el compliment de les seues activitats com a becaris (article 5.1g del Decret 108/92).  
En cas que el beneficiari siga empleat de la Generalitat Valenciana, quedarà en la situació administrativa que pertoque d'acord amb la normativa aplicable.  
La condició de becari no genera cap relació laboral ni administrativa amb la Generalitat Valenciana.  
L'acceptació de la beca en les condicions de la convocatòria suposarà, a més, les obligacions següents:  
. Les dades obtingudes dels estudis realitzats pels becaris són propietat de la Conselleria d'Agricultura, Pesca i Alimentació.  
. No publicar cap article, ni remetre cap comunicació a qualsevol entitat o organisme sobre matèries relacionades amb els temes de les beques sense l'autorització prèvia del cap del Servici de Tecnologia Ramadera i, en tot cas, fent-hi constar expressament el patrocini de la Conselleria d'Agricultura, Pesca i Alimentació.  
. Compromís d'elaborar al final del període de gaudi de la beca un informe final dels estudis realitzats i els resultats obtinguts en els projectes d'investigació o tesis doctorals desenvolupats.  
El director general d'Investigació, Desenrotllament i Innovació Agropecuària de la Conselleria resoldrà les incidències que es produïsquen durant el període de gaudi de les beques a proposta del cap de l'Àrea de Ramaderia i les podrà deixar sense efecte, amb audiència prèvia a l'interessat, en els casos següents:  
. Incompliment de les seues obligacions.  
. No realitzar l'activitat que en va motivar la concessió.  
. Deixar de posseir els requisits exigits en la present convocatòria.  
Onze. Tutories, ubicació i horari dels becaris  
Els becaris realitzaran la seua comesa amb l'oportuna tutoria de la persona designada per a cada beca, la qual haurà de tindre els requisits acadèmics necessaris.  
L'horari de la seua activitat serà de trenta-set hores i cinquanta minuts setmanals, però tenint en compte que, a més d'això, hauran de dedicar a la seua labor el temps complementari que calga.  
La seua ubicació serà el Centre d'Investigació i Tecnologia Animal de Segorbe (Castelló), excepte en les beques de classe A, que s'ubicaran a la Conselleria d'Agricultura (València).  
No obstant això, podran compatibilitzar eixa destinació amb les dependències en què residisca el tutor de la seua activitat, que podrà ser qualsevol de les universitats valencianes o centres d'investigació de la Comunitat.  
Dotze. Substitucions  
Es constituirà una borsa de reserva per a cada classe de beca amb els aspirants que no resulten adjudicataris de les beques, prioritzats per orde de puntuació, per cobrir les vacants per incidències, renúncies, abandons o incompliments que puguen sorgir durant el període de gaudi.  
Tretze. Cobertura sanitària  
Amb la finalitat de donar cobertura sanitària a les persones adjudicatàries de les beques, seran incloses en una pòlissa col·lectiva subscrita amb una companyia privada de servicis sanitaris, per a la qual cosa es disposa, segons el pressupost de la Generalitat Valenciana per a l'any 2006, d'un crèdit màxim de mil quatre-cents vint-i-cinc euros (1.425,00 €). La cobertura sanitària corresponent als exercicis pressupostaris dels anys 2007, 2008 i 2009 quedarà condicionada a l'existència de crèdit per a les anualitats de les beques.  
Catorze. Gastos complementaris  
Es crea un fons de reserva anual per un valor màxim de 6.000 euros a fi de cobrir els possibles gastos que, a fi de complementar la formació dels becaris en les seues respectives àrees d'estudis i formació, puguen derivar-se de la seua assistència a seminaris, reunions, jornades, cursets, visites formatives a explotacions ramaderes, etc., per a la qual cosa es disposa, segons el pressupost de la Generalitat Valenciana per a l'any 2006, d'un crèdit màxim de 3.000 euros. Per als anys 2007, 2008 i 2009, este fons de reserva quedarà condicionat al fet que hi haja consignació econòmica per a este concepte en estos exercicis pressupostaris.